b'\n_START_ARTICLE_\nMoving Picture Experts Group\n_START_PARAGRAPH_\nMoving Picture Experts Group, ali kraj\xc5\xa1e MPEG, je ime ISO/IEC komisije, ki se ukvarja z razvojem video in audio kodiranja. _NEWLINE_Komisija je nastala maja 1988 v Ottawi v Kanadi, ko se je zbralo 25 strokovnjakov pod okriljem Leonardo Chairigloione in Hiroshi Yasuda s ciljem, da bi razvili standard za kodiranje audia in videa na CD-je. Namre\xc4\x8d, ob koncu 80. let se je industrija audio in video tehnologije soo\xc4\x8dila s problemom, kako bi veliko koli\xc4\x8dino podatkov skr\xc4\x8dili, da bi se omogo\xc4\x8dilo la\xc5\xbeje prena\xc5\xa1anje in hranjenje posnetkov. Potrebovala je nov produkt za shranjevanje in prenos audio in video zapisov. _NEWLINE_Osnovna ideja je bila, da analogni ali digitalni video signal konvertira v stisnjen paket podatkov, ki je prilagojen za u\xc4\x8dinkovit prenos preko omre\xc5\xbeja. _NEWLINE_Analogni video prika\xc5\xbee 25 sli\xc4\x8dic v sekundi. Pogosto se dogaja, da sta si zaporedni sli\xc4\x8dici zelo podobni. MPEG s primerjavo dveh sosednjih sli\xc4\x8dic ugotavlja, v katerem delu sli\xc4\x8dice je pri\xc5\xa1lo do spremembe. Na ta na\xc4\x8din ni potrebno shraniti celotne naslednje sli\xc4\x8dice, ampak samo spremembe, ki so se zgodile v primerjavi s predhodno. Med drugim MPEG v primerjavi z nekodiranim digitalnim videom odre\xc5\xbee informacije, ki jih na\xc5\xa1e o\xc4\x8di niso sposobne videti._NEWLINE_V letu 1992 se je izoblikoval standard imenovan MPEG-1, katerega sta potrdila ISO (International Organization for Standardization) in IEC (International Electrotechnical Commission).'